ZAPISNIK

13. seje **SVETA ZAVODA** Vrtca Tržič, ki je bila v sredo, 6. 3. 2019, ob 17.30 v zbornici enote Palček.

Prisotni člani sveta zavoda:

Vesna Polajnar – predsednica Sveta zavoda Vrtca Tržič, predstavnica zaposlenih Vrtca Tržič, Urška Jerman – namestnica predsednice – predstavnica zaposlenih Vrtca Tržič, Mira Čemažar – predstavnica zaposlenih Vrtca Tržič, Nevenka Cotelj – predstavnica občine ustanoviteljice, Anže Perčič – predstavnik občine ustanoviteljice, Senta Lorenčič – predstavnica staršev

Drugi prisotni: Tatjana Blaži – ravnateljica Vrtca Tržič, Marija Sušnik Brovč – namestnica sindikalne zaupnice Vrtca Tržič

Opravičeno odsotni: Jure Zadnikar – predstavnik staršev, Katja Potrebuješ – predstavnica staršev, Gabi Štrukelj – predstavnica zaposlenih Vrtca Tržič, Andreja Pogačnik – predstavnica zaposlenih Vrtca Tržič, Anton Kramarič – predstavnik občine ustanoviteljice

Zapisnikar seje je Kristina Lindav.

## Dnevni red:

## Pregled zadnjega zapisnika in realizacija sklepov zadnje seje, potrditev sklepa korespondenčne seje (Vesna Polajnar).

## Sprejem Letnega poročila Vrtca Tržič za leto 2018 (priloga 1) (Tatjana Blaži, Metka Kočar).

## Potrditev Finančnega načrta za leto 2019 (priloga 2) (Metka Kočar).

## Ugotavljanje delovne uspešnosti ravnateljice v letu 2018 (Vesna Polajnar).

## Razno.

**Ad 1.**

Predsednica se je zahvalila vsem prisotnim za odziv na vabilo in predstavila dnevni red. Dnevni red je bil soglasno potrjen.

Pri pregledu zapisnika ni bilo pripomb. Zapisnik 11. seje je bil soglasno potrjen.

Potrjen je bil sklep korespondenčne seje: Svet zavoda Vrtca Tržič potrjuje poročilo inventurne komisije - Poročilo o popisu za leto 2018.

**Ad 2.**

Ravnateljica je predstavila letno poročilo, ki ga je strnila v pomembne točke. Poudarila je, da se je Vrtec Tržič v letu 2018 širil oz. številčno povečal za 1 oddelek, poleg tega je prišlo do nekaterih sprememb, ki niso bile načrtovane, npr. dodatni otroci s posebnimi potrebami. Težava vrtca in staršev je bila lani čakanje na soglasje OŠ Tržič glede prostora za vrtec. Zahteve staršev so vse bolj glasne, posegajo v oblikovanje skupin, tudi CSD-ji posredujejo za otroke s posebnimi okoliščinami. Nastalo je več kombiniranih oddelkov.

Prek leta poteka spremljanje dela strokovnih delavcev, mreženje med vrtci, predstavitve dobre prakse navzven. Kakovost se izboljšuje skozi rdečo nit diferenciacije in individualizacije, širi se »odpiranje vrat« oddelkov – skupne dejavnosti. Omejitev pri tem je že omenjeni prostor, sploh pereč je problem v enotah Križe in Deteljica. Vrtec je vključen v projekt distribuirano vodenje. Ankete s starši kažejo zadovoljstvo, prav tako kaže lani izvedena anketa za zaposlene.

Izvaja se program Cicibanove urice, skrajšanega programa ni, ker tudi ni dovolj otrok. Srečujemo se z bolniškimi odsotnostmi, ki so odraz starostne strukture vrtca.

Načrti sledijo razvojnim ciljem, razvojni naravnanosti; z letom 2018 se je Vrtec Tržič vključili v projekt Ekošola in še bolj načrtno deluje v tej smeri. Priskrbele so se visoke grede, načrten je še večji trud za čim manj odpadka hrane.

Nesporazume z vsemi deležniki ravnateljica rešuje sproti, veseli jo, da so tako dobro zaživele delavnice za osebnostno rast, ki jih vodi sama. Poudarja tudi, da je vrtec v podporo staršem, hkrati pa del lokalne skupnosti, saj sodeluje in (so)organizira prireditve. Stremi k reševanju prostorske stiske, vizija za prihodnost so igralnice v naravi.

Glede zagotavljanja materialnih pogojev je vedno težje in dražje – na račun razdrobljenosti enot. Pri organizaciji dela mora zato vrtec biti prilagodljiv, trudi se tudi z varčevanjem pri materialnih sredstvih, a ne na račun otrok.

Po povzetku prvega dela poročila je predala besedo Metki Kočar, ki je pripravila finančno poročilo. Predstavila je finančno stanje vrtca, omenila zvišanje stroška plač, naštela prihodke in odhodke, kjer je omenila, da je opazen nižji procent materialnih stroškov v celotnih stroškov. Predlog vrtca je, da se presežek uporabi za razvoj dejavnosti, lani in predlani tega presežka nismo uporabili. Težava je, da imamo trenutno likvidnostne težave zaradi izplačila odpravnin, ki niso bile vračunane v ceno programov. Odprte terjatve do staršev so se znižale zaradi aktivne izterjave.

Mira Čemažar je omenila, da so predstavnice delavcev v svetu zavoda skupaj pri računovodji že pred sejo sveta zavoda pridobila želena pojasnila, npr. pri večjih odstopanjih. S pojasnili so zadovoljne, drugi člani sveta zavoda pa niso imeli vprašanj.

**SKLEP:** Svet zavoda Vrtca Tržič je soglasno sprejel Letno poročilo Vrtca Tržič za leto 2018.

Ad 3.

Metka Kočar je povedala, da je bil finančni načrt pripravljen po navodilih ustanovitelja, s katerim je tudi usklajen, pripravljen je bil tako, da kar najbolje zajame predvidene spremembe, ki so pred nami.

Povečuje se strošek za otroke s posebnimi potrebami. Glede na kazalce bi bilo smiselno razmišljati o zaposlitvi specialnega pedagoga, logopeda. Tudi odpravnine so velik načrtovani strošek.

Mira Čemažar je poudarila starostno strukturo, ki botruje mnogim finančnim posledicam. Glede stroškov za pravnika in računalničarja/informatika, meni, da bi se morali povezati na ravni Gorenjske. Ravnateljica in računovodkinja pojasnjujeta, da teh zaposlitev sistemizacija za vrtec ne predvideva.

Mira Čemažar je vprašala glede delovanja Sveta staršev Vrtca Tržič – ali je delovna praksa boljša kot prej. Senta Lorečnič pove, da se ji je zdel prejšnji način druženja staršev po enotah boljši, saj so se starši povezali ob problemih lastne enote. Problem pa je bila ponekod sklepčnost sveta staršev na seji, npr. v enoti Palček, kar onemogoča delo sveta. Ravnateljica je povedala, da se zdaj srečajo le dvakrat na leto, ni takšne povezanosti kot prej, vendar zakonodaja narekuje takšno obliko delovanja.

**SKLEP:** Svet zavoda Vrtca Tržič soglasno potrjuje Finančni načrt za leto 2019.

**Ad 4.**

Predsednica Sveta zavoda Vrtca Tržič je predstavila kriterije za ocenjevanje delovne uspešnosti ravnateljice, znotraj kriterijev naštela, kaj vse se realizira, načrtuje, poglablja.

Člani se strinjajo z ugotovitvijo tudi izpred prejšnjih let, da se tako ocenjuje delo celotnega zavoda, ki se izkazuje iz evalvacij letnega delovnega načrta.

Urška Jerman je omenila vse korektno izpolnjene obveznosti tehničnega kadra, torej čistilk, kuhinje, administrativnih delavcev, da se sprotno, ažurno skrbi za delovanje vrtca in poslovanje - in rešuje morebitne težave.

Predsednica sveta zavoda je omenila, da je komunikacija v vrtcu na visoki ravni, ni veliko pripomb staršev in zaposlenih, Mira Čemažar se nato naveže na strokovno delo, saj seznanjenost z dogajanjem v ustanovi (npr. tudi sestanek vodstva vrtca z vodstvom občine ustanoviteljice) in povezanost pozitivno vpliva na neposredno delo v oddelkih. Vzajemna pomoč, povezovanje tehničnega in strokovnega kadra sta področji, kjer se je v enem letu ogromno naredilo, dodaja Mira Čemažar, evalvacije dela pa so zapisane in dokumentirane.

Potrjena je bila 100-odstotna delovna uspešnost ravnateljice Vrtca Tržič Tatjane Blaži.

**Ad 5.**

Marija Sušnik Brovč je povedala, da je kot slušateljica na kongresu v Portorožu spregovorila v kontekstu komunikacije v vrtcu, saj je v nasprotju z drugimi vrtci po Sloveniji mnenja, da gre Vrtec Tržič v pravo smer. Pohvalila je dobro delo, sodelovanje in odnose v vrtcu. Ravnateljica je omenila tudi sodelovanje s sindikatom, kjer je bil pri stavki v marcu 2018 v prvi vrsti interes otrok in je delo na dan stavke kljub podpori stavkovnim zahtevam teklo nemoteno.

Nato se je razvila diskusija o vpisu, ki je v dneh pred in po seji sveta zavoda potekal v Vrtcu Tržič.

Seja je bila zaključena ob 18.30.

Zapisnikar: Predsednica Sveta zavoda Vrtca Tržič

Kristina Lindav Vesna Polajnar